《戏呈君用》
宋代·方岳

秋崖初无负郭二顷田，向来耕舍寒炊烟。
负薪行歌遭妇骂，往往倒崖底之枯松，
煮崖边之飞泉。龟肠怒吼卖牛具，
龙骨倒挂行蜗涎。乃以农自目，
其然岂其然。胥山之穷固亦无一钱，
较之於我犹差贤。白头把笔耕六籍，
芸人芸已皆逢年。可曾腰斧响空谷，
但闻种之以弘农陶，耨之以绛人玄。
先生之号则不可，北山久欲移文镌。
吾尝观诸朝，左右分两铨。
若使后夔降典夷作乐，各违所长非所便。
我今手招白云与渠语，两易其任盟当坚。
君农我樵万山绿，依旧司存雨露边。
亦不必承明之庐九入，亦不必岁中之官九迁。
共披烟蓑拜新号，疏驳不到松风前。
烂柯扣角醉眠熟，佳话留与山中传。

作者简介：方岳(1199～1262),南宋诗人、词人。字巨山，号秋崖。祁门（今属安徽）人。绍定五年(1232)进士，授淮东安抚司□官。淳□中，以工部郎官充任赵葵淮南幕中参议官。后调知南康军。后因触犯湖广总领贾似道，被移治邵武军。后知袁州，因得罪权贵丁大全，被弹劾罢官。后复被起用知抚州，又因与贾似道的旧嫌而取消任命。